text: РЕШЕНИЕ НА КОМИСИЯТА
  от 5 декември 2012 година
  за правата на достъп до централния европейски регистър на препоръки за безопасност и отговорите на тях, създаден по силата на член 18, параграф 5 от Регламент (ЕС) № 996/2010 на Европейския парламент и на Съвета относно разследването и предотвратяването на произшествия и инциденти в гражданското въздухоплаване и за отмяна на Директива 94/56/ЕО
  (текст от значение за ЕИП)
  (2012/780/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 996/2010 на Европейския парламент и на Съвета от 20 октомври 2010 година относно разследването и предотвратяването на произшествия и инциденти в гражданското въздухоплаване и за отмяна на Директива 94/56/ЕО (1), и по-специално член 18, параграф 5 от него,
  като има предвид, че:
  (1)
  В съответствие с член 18, параграф 5 от Регламент (ЕС) № 996/2010 Европейската комисия е разработила европейската база данни с препоръки за безопасност, която започна да функционира през февруари 2012 г.
  (2)
  В съответствие с член 18, параграф 5 от Регламент (ЕС) № 996/2010 в базата данни, посочена в параграф 1, са включени всички отправени от органите за разследване във връзка с безопасността препоръки за безопасност съгласно член 17, параграфи 1 и 2, както и съответните отговори. Освен това са включени препоръки за безопасност, които посочените органи са получили от трети държави.
  (3)
  В съответствие с член 7, параграф 3, буква ж) от Регламент (ЕС) № 996/2010 органите за разследване във връзка с безопасността имат пълен достъп до базата данни, посочена в параграф 1.
  (4)
  В съответствие с член 7, параграф 3, буква а) от Регламент (ЕС) № 996/2010 Комисията поиска становището на Европейската мрежа на органите за разследване във връзка с безопасността в гражданското въздухоплаване.
  (5)
  Препоръките за безопасност се приемат негласно за публични, тъй като често представляват заключения от доклади от проучвания на безопасността, които съгласно Регламент (ЕС) № 996/2010 са с публичен статут. Наред с това препоръки за безопасност може да се представят и чрез писма, междинни отчети/доклади или проучвания за безопасност. Във всички тези случаи публичното представяне на препоръките е силен стимул за адресатите да отговорят на тях и да подобрят безопасността на авиационната система.
  (6)
  Статутът на отговори на препоръките за безопасност не е определен в Регламент (ЕС) № 996/2010,
  ПРИЕ НАСТОЯЩОТО РЕШЕНИЕ:
  Член 1
  Предмет
  В настоящото решение се определят мерки по отношение на правата на достъп до европейската база данни с препоръки за безопасност, създадена съгласно член 18, параграф 5 от Регламент (ЕС) № 996/2010 относно разследването и предотвратяването на произшествия и инциденти в гражданското въздухоплаване, която съдържа препоръките за безопасност, отправени и получени от органите за разследване във връзка с безопасността, както и отговорите на отправените от тях препоръки за безопасност.
  Член 2
  Статут на препоръките за безопасност
  Всички препоръки за безопасност, съдържащи се в посочената в член 1 база данни, се предоставят на обществеността чрез публично достъпен уебсайт.
  Член 3
  Статут на отговорите на препоръките за безопасност
  1. Достъпът до отговорите на препоръките за безопасност се ограничава до адресатите на тези препоръки.
  2. Адресатите на дадена препоръка за безопасност, в частност органите за гражданско въздухоплаване на държавите членки и Европейската агенция за авиационна безопасност, могат да поискат достъп до отговорите, които се съдържат в посочената в член 1 база данни. Органите за разследване във връзка с безопасността, установени извън Европейския съюз, също могат да поискат достъп до отговорите, които се съдържат в посочената в член 1 база данни.
  3. Адресатите на препоръките за безопасност изпращат заявленията си за достъп до Европейската комисия.
  4. Европейската комисия разглежда заявленията и решава дали са оправдани и изпълними за всеки конкретен случай.
  Член 4
  Използване на информацията, съдържаща се в базата данни
  Препоръките за безопасност и отговорите на тях не трябва да се използват за приписване на вина, нито за търсене на отговорност.
  Член 5
  Статут на събитията в гражданското въздухоплаване, свързани с препоръките за безопасност
  Достъпът до информация за събитията в гражданското въздухоплаване, свързани с препоръките за безопасност, посочени в член 1, се урежда с Регламент (ЕО) № 1321/2007 на Комисията от 12 ноември 2007 година за установяване на правила за прилагане за въвеждане в централен регистър на информация за събития в гражданското въздухоплаване, обменена в съответствие с Директива 2003/42/ЕО на Европейския парламент и на Съвета (2) и Регламент (ЕО) № 1330/2007 на Комисията от 24 септември 2007 година за установяване прилагането на правилата за разпространение сред заинтересованите страни на информация за събития в гражданското въздухоплаване, посочени в член 7, параграф 2 от Директива 2003/42/ЕО на Европейския парламент и на Съвета (3).
  Член 6
  Достъп до документи и защита на личните данни
  Настоящото решение се прилага, без да се засягат разпоредбите на Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (4).
  Настоящото решение се прилага в съответствие с Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (5) и Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (6).
  Член 7
  Влизане в сила
  Настоящото решение влиза в сила в деня на публикуването му в Официален вестник на Европейския съюз.
  Съставено в Брюксел на 5 декември 2012 година.